RÅDETS AFGØRELSE

af 27. juni 2006

om ændring af afgørelse 2003/631/EF om indførelse af foranstaltninger vedrørende Liberia i henhold til artikel 96 i AVS-EF-partnerskabsaftalen i et særligt hastende tilfælde

(2006/450/EF)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 300, stk. 2, andet afsnit,

under henvisning til AVS-EF-partnerskabsaftalen, der blev undertegnet den 23. juni 2000 (1) i Cotonou (i det følgende benævnt »AVS-EF-partnerskabsaftalen«),

under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelsen af AVS-EF-partnerskabsaftalen (2), særlig artikel 3,

under henvisning til forslag fra Kommissionen, og

ud fra følgende betragtninger:

Efter Rådets afgørelse 2003/631/EF af 25. august 2003 om indførelse af foranstaltninger vedrørende Liberia i henhold til artikel 96 i AVS-EF-partnerskabsaftalen i et særligt hastende tilfælde (4) skal der træffes nye relevante foranstaltninger som omhandlet i artikel 96, stk. 2, litra b) og c), i AVS-EF-partnerskabsaftalen.

De foranstaltninger, der er truffet af Liberias regering inden for meget vanskelige budgetmæssige rammer, vidner om, at den er besluttet på at forbedre situationen i overensstemmelse med principperne for god regeringsførelse, respekt for menneskerettighederne og retsstaten.

TRUFFET FØLGENDE AFGØRELSE:

Artikel 1

De relevante foranstaltninger, der er truffet efter artikel 96 i AVS-EF-partnerskabsaftalen, ophæves.

Artikel 2

Der vil blive ført en tæt politisk dialog på grundlag af artikel 8 i AVS-EF-partnerskabsaftalen. Indholdet af denne politiske dialog er beskrevet nærmere i det brev til Liberias præsident, der findes i bilaget.

Artikel 3

Denne afgørelse har virkning fra dagen for vedtagelsen.

Artikel 4

Denne afgørelse offentliggøres i Den Europæiske Unions Tidende.

(1) EFT L 317 af 15.12.2000, s. 3. Ændret ved aftalen undertegnet den 25.6.2005 i Luxembourg (EUT L 287 af 28.10.2005, s. 4).

(2) EFT L 317 af 15.12.2000, s. 376.

(3) EFT L 96 af 13.4.2002, s. 23.

(4) EUT L 220 af 3.9.2003, s. 3.

(5) EUT L 8 af 12.1.2005, s. 12.

BILAG

Bruxelles, den

Ellen Johnson-Sirleaf

Liberias præsident

Fru præsident,

Den Europæiske Union meddelte i sit brev nr. SGS4/15736 af 23. december 2004 Liberias regering, at den havde til hensigt at forlænge anvendelsesperioden for de foranstaltninger, der blev vedtaget af Rådet den 25. august 2003, frem til 30. juni 2006. I dette brev gjorde man opmærksom på, at foranstaltningerne ville blive ophævet efter indsættelsen af en demokratisk valgt og ansvarlig præsident og regering.

Den Europæiske Union konstaterer med tilfredshed, at den nye regering, der blev valgt i oktober og november 2005, har udvist vilje til at indføre demokrati og reformere den offentlige sektor. Den Europæiske Union ser navnlig med tilfredshed på følgende:

— parlaments- og præsidentvalgene i oktober og november 2005 var frie, gennemsigtige og regulære

— ytringsfriheden og pressefriheden respekteres

— regeringen støtter og deltager aktivt i iværksættelsen af programmet til støtte for økonomisk forvaltning og god regeringsførelse (GEMAP).

Der er imidlertid visse vanskeligheder, som har forsinket regeringens opfyldelse af sine forpligtelser hvad angår menneskerettigheder og retsstaten. Det skal i den forbindelse påpeges, at:

— menneskerettighedskommissionen er ved at blive omstruktureret, efter at den nye regering har udpeget nye kommissærer

— der kun i få tilfælde er indledt retsforfølgelse af medlemmer af sikkerhedsstyrkerne, der har krænket menneskerettighederne

— de nye sikkerhedsstyrker endnu ikke er fuldt operationelle

— retableringen af retsvæsenet ikke er tilendebragt

— sandheds- og forsoningskommissionen burde være operationel i juni 2006, men det budget, den har fået stillet til rådighed, er ikke tilstrækkeligt til, at den kan varetage sit ansvar fuldt ud.

Det er derfor nødvendigt, at der gøres yderligere fremskridt med hensyn til menneskerettigheder og retsstaten.

Den Europæiske Union mener på baggrund af ovenstående, at Liberias regering er rede til og tilstrækkeligt besluttet på at forbedre situationen i Liberia. Den Europæiske Union ønsker at tilskynde Liberias regering til at fortsætte ad den samme vej.

De relevante foranstaltninger, der er vedtaget efter artikel 96 i AVS-EF-partnerskabsaftalen, bør derfor ophæves.

Der vil blive ført en styrket og struktureret dialog på grundlag af artikel 8 i AVS-EF-partnerskabsaftalen med henblik på at opnå en yderligere styrkelse af respekten for menneskerettighederne, demokratiet, retsstaten og god regeringsførelse. Den politiske dialog vedrører:

— fortsat bekæmpelse af korruption og iværksættelse af GEMAP

— fremskridt gjort af Kommissionerne for Menneskerettigheder og for Sandhed og Forsoning

— reform af retsvæsenet og sikkerhedssektoren

— opfølgning af resultaterne af den eksterne evaluering af halvoffentlige organer og offentlige finansielle institutioner

— retsforfølgelse af personer, der er indblandet i krænkelser af menneskerettighederne.

I forbindelse med det første møde inden for rammerne af den styrkede politiske dialog under artikel 8 vil parterne definere de forpligtelser, som Liberias regering skal indgå.

Med venlig hilsen

På Kommissionens vegne